Padma Awards 2022: दिवंगत नेता कल्याण सिंह समेत 74 हस्तियों को किया जाएगा पद्म पुरस्कार से सम्मानित
इस साल 128 पद्म पुरस्कारों की घोषणा की गई है। पहला समारोह 21 मार्च को आयोजित किया गया था जिसमें 54 हस्तियों को पुरस्कार प्रदान किये गए थे।
नई दिल्लीः राष्ट्रपति रामनाथ कोविंद सोमवार को 74 हस्तियों को पद्म पुरस्कार से सम्मानित करेंगे जिनमें भारतीय जनता पार्टी के दिवंगत नेता कल्याण सिंह और अभिनेता विक्टर बनर्जी शामिल हैं। राष्ट्रपति भवन में आयोजित एक समारोह में यह पुरस्कार दिए जाएंगे। इस साल 128 पद्म पुरस्कारों की घोषणा की गई है। पहला समारोह 21 मार्च को आयोजित किया गया था जिसमें 54 हस्तियों को पुरस्कार प्रदान किये गए थे।एक आधिकारिक बयान में कहा गया कि दूसरे समारोह के दौरान उत्तर प्रदेश के पूर्व मुख्यमंत्री कल्याण सिंह (मरणोपरांत) तथा शास्त्रीय गायिका प्रभा आत्रे को पद्म विभूषण से सम्मानित किया जाएगा। इसके अलावा विक्टर बनर्जी तथा कोवैक्सीन टीके की निर्माता कंपनी बायोटेक के कृष्ण मूर्ति एल्ला और सुचित्रा कृष्ण एल्ला को पद्म भूषण प्रदान किये जाएगा। यह पुरस्कार तीन श्रेणियों- पद्म विभूषण, पद्म भूषण और पद्म श्री में दिए जाते हैं। इस साल चार पद्म विभूषण, 17 पद्म भूषण और 107 पद्मश्री पुरस्कारों की घोषणा की गई है।(इनपुट भाषा)